ועדת הכספים, כנסת 15, פרוטוקול מספר 379, 2002-02-19 10:00

חברי הוועדה: אברהם (בייגה) שוחט אבשלום וילן יוסף פריצקי אמנון כהן ישראל כץ רחמים מלול עופר חוגי סופה לנדבר יצחק סבג

מ"מ: מוסי רז זאב בוים מיכאל איתן

מוזמנים: לאה ענתבי,עו"ד יועצת משפטית, משרד הפנים יחזקאל לביא משרד הפנים עמית לנג אגף תקציבים, משרד האוצר דרורה ליפשיץ,עו"ד משרד האוצר אביטל שטרנברג,עו"ד משרד המשפטים יוסי שטיינברג חשכ"ל נועה וגנר משרד העבודה והרווחה

קצרנית: 1.

קצרנית: הצעת חוק הארנונה הכללית לשנת 2002 (הוראת שעה), התשס"ב-2001.

יעקב ליצמן: אני פותח את הישיבה.

יעקב ליצמן: אישרנו את פיסקאות 1 ו-2 בסעיף 1.

יעקב ליצמן: על זה היתה הרוויזיה.

רחמים מלול: משכתי את הרוויזיה שלי.

יעקב ליצמן: אנחנו מצביעים על הרוויזיה של חבר הכנסת פריצקי.

יעקב ליצמן: מי בעד הרוויזיה של פריצקי?

יעקב ליצמן: בעד – 3 נגד – 6 הרוויזיה לא אושרה אנחנו עוברים לפיסקה 3.

אנה שניידר: פיסקה 3 בסעיף 1 להצעת החוק מוסיפה לתקנה 6 בתקנות העיקריות 3.78%.

אנה שניידר: לכל הסוגים של הנכסים מוסיפים 3.78% מאותו סכום שרשום.

אנה שניידר: סמדר צריכה להגיד לנו אם ה3.78% מתאים לכל מה שסוכם ואושר לפני כן.

אנה שניידר: בפיסקה 12שמתייחסת למבנים אחרים כתוב 4.8%.

אנה שניידר: אנחנו משנים את זה עכשיו ל2.5%.

יעקב ליצמן: לפני שנה היה 4.8%?

אנה שניידר: כן.

אמנון כהן: הם מפחיתים?

אנה שניידר: כן.

סמדר אלחנני: בפעם הקודמת היה ויכוח על הסכומים המירביים והמזעריים.

סמדר אלחנני: כל השנים ביקשו שתהיה האחדה של התעריפים.

סמדר אלחנני: אם אני חוזרת לאחוזים שניתנו בשנה שעברה, עדיין יש לנו אי סגירת המספריים.

סמדר אלחנני: הסכום הוא הסכום שנקבע כדין בשנה שעברה.

רות יוסף: השיעורים המזעריים והמרביים, שהם לא התעריפים הפורמאליים, הם בעצם המינימום והמקסימום לכל מסגרת של תעריפים, זאת כדי שלא תהיה דרישה לא כלפי מעלה ולא כלפי מטה.

עופר חוגי: הפער בין המחיר המרבי למזערי מאוד גדול.

עופר חוגי: למה משרד הפנים נותן את המרווח הגדול הזה?

יעקב ליצמן: עופר, אני חושב שמשרד הפנים צריך להיות סוברני.

עופר חוגי: אל תקבע מזערי.

יעקב ליצמן: מי בעד פיסקה 3 בסעיף 1?

יעקב ליצמן: בעד – 6 נגד – 3 אושר

אנה שניידר: יש שני דברים שצריך לתקן.

אנה שניידר: הראשון מתייחס לתקנה 9, שזה האישורים החריגים.

אנה שניידר: תקנה 9, כפי שהיא מופיעה, אומרת כך: (א) "מועצה רשאית להטיל ארנונה בשנת הכספים 2000, שלא כאמור בתקנות 7 ו-8 בסכום שלא יעלה על הסכום המרבי (1) באישור שר הפנים, או מי שהוא הסמיך לכך, בנכס מסוג מבני מגורים; (2) באישור שר הפנים ושר האוצר או מי שהם הסמיכו לכך, בנכס שאינו מבנה מגורים.

אנה שניידר: (ב) המועצה רשאית, באישור שר הפנים ושר האוצר או מי שהם הסמיכו לכך, לשנות סוגי סיווג או תת סיווג של נכס שלא כאמור בתקנה 4.

אנה שניידר: (ג) בקשה לפי תקנות משנה (א) או (ב) תגיש הרשות המקומית עד 31 במרץ; לבקשה יצורף אישור היועץ המשפטי של הרשות המקומית על כך שהיא מוגשת בהתאם להוראות תקנות אלה; (ד) שר הפנים או מי שהוא הסמיך לכך יודיע לוועדת הכספים של הכנסת על מתן אישור לפי תקנת משנה (א) או (ב)." צריך לשנות את התאריך ל-30 באפריל 2002.

יעקב ליצמן: אנחנו מצביעים על הפיסקה החדשה המתייחסת לתקנה 9.

יעקב ליצמן: מי בעד?

יעקב ליצמן: בעד – 9 נגד – 3 אושר

אנה שניידר: תיקון נוסף מאותו סוג מתייחס לתקנה 12 – שיעור ההנחה המרבי.

אנה שניידר: לפי התקנות, המועצה רשאית לקבוע הנחה בשיעור שלא יעלה על 2 אחוזים למי שמשלם ארנונה כללית לא יאוחר מ31 בינואר.

אנה שניידר: אנחנו חייבים להתאים את העניין כך שזה יהיה 31 במאי.

אנה שניידר: צריך לתת למועצות חודש כדי לצאת עם ההחלטות על פי החוק שיתקבל כאן, ואז לתת עד 31 במאי את האפשרות לאנשים לשלם בתשלום אחד ולקבל את ההנחה.

דרורה ליפשיץ: לתת עד מאי לצורך תשלום מראש זה מוגזם.

יעקב ליצמן: אני דווקא בעד.

סמדר אלחנני: ההנחה היא עד 2%.

סמדר אלחנני: האם לא כדאי לשקול שההנחה תהיה 2% ולא עד 2%?

דרורה ליפשיץ: ההסמכה היום בחוק קובעת שיעור מרבי.

יעקב ליצמן: אנחנו מצביעים על 31 במאי.

יעקב ליצמן: זה יהיה בפיסקה 5.

יעקב ליצמן: מי בעד?

יעקב ליצמן: בעד – 9 נגד – 2 אושר

אנה שניידר: בפיסקה האחרונה בסעיף 1, שתהיה עכשיו פיסקה 6, כתוב: "בכל מקום בתקנות שבו נאמר "1999" יבוא "2001" ובכל מקום שבו נאמר "2000" יבוא "2002".

יעקב ליצמן: מי בעד פיסקה 6?

יעקב ליצמן: בעד – 9 נגד – 2 אושר

יעקב ליצמן: אנחנו נצביע על ההסתייגות של חבר הכנסת פריצקי על כך שמשרד הפנים רוצה לבטל את האישור החריג.

יוסף יצחק פריצקי: שר האוצר ושר הפנים מעניקים לרשויות אישורים חריגים להעלאת ארנונה.

אמנון כהן: על מבנים מסויימים.

יוסף יצחק פריצקי: זה לא משנה.

יוסף יצחק פריצקי: לא יכול להיות שהרשות המבצעת במדינת ישראל תחליט על דעתה, תוך הודעה לוועדת כספים, על העלאת מיסים.

יוסף יצחק פריצקי: זה דבר לא דמוקרטי.

יוסף יצחק פריצקי: אני מבין אם יש רשות מקומית שמתמוטטת ומבקשים אישור חריג, אבל לא יתכן ששרי האוצר והפנים מתירים ל60 או ל-70 רשויות מקומיות להעלות ארנונה איך שבא להן.

יוסף יצחק פריצקי: אני מבקש בהסתייגות שלי להגביל את סמכויות השרים לעשות את זה.

יוסף יצחק פריצקי: אם הם רוצים לעשות את זה, שיגישו בקשה, שיבואו לוועדת הכספים ואנחנו נאשר או לא נאשר להם את זה.

אמנון כהן: אני בהתחלה חשבתי כמו ידידי, חבר הכנסת פריצקי.

אמנון כהן: לאחר שבדקתי ראיתי שיש סמכות לראש העירייה להעלות בנכסים מסויימים, לא על הכל.

אמנון כהן: ראש העיר יודע איפה המקומות הרגישים.

אברהם שוחט: אני חושב שצריך להשאיר את הגמישות לשר הפנים ולשר האוצר.

אברהם שוחט: אני יודע שזה לא מאושר אוטומטית, זה דבר שעובר בדיקות.

אברהם שוחט: אני חושב שכדאי, בלי שנכפיף את זה לאישור ועדת הכספים, שברגע ששר הפנים ושר האוצר מחליטים החלטה מסוג כזה לעכב אותה בשבועיים כדי לשמוע הסבר.

רות יוסף: לעכב בשבועיים?

אברהם שוחט: כדי שאם מישהו מחברי הוועדה ירצה לשמוע הסבר תבואו להסביר לו.

רות יוסף: הסבר בכל מקרה אנחנו נדרשים לתת לכם.

אברהם שוחט: כן, אבל זה בדיעבד.

זאב בוים: כדי לקבל הסבר הוועדה יכולה להזמין את ראש העיר לכאן.

רות יוסף: יש 265 רשויות.

רות יוסף: 27 רשויות קיבלו אישור חלקי ו-5 אושרו באופן גורף.

רות יוסף: כאחת שמכינה את החומר אני יכולה להגיד לכם שזה דבר לא פשוט.

רות יוסף: יש את הדרג המקצועי, שזה אנחנו, אחר כך הלשכה המשפטית, אחר כך שר הפנים, עם אוריינטציה חברתית מאוד חזקה, אחר כך אגף תקציבים, ואחר כך שר האוצר, שגם לו יש את הדעה הכלכלית שלו.

יאיר פרץ: פריצקי, יש גם הורדה.

ישראל כץ: בדרך כלל עדיף שיהיה ויכוח של ועדה, אבל במקרה הזה אי אפשר להגביל את ראשי הרשויות מניהול העניין.

ישראל כץ: אין שום סיכוי שבקשה שאושרה על ידי שני שרים לא תאושר בוועדת כספים.

ישראל כץ: לאפשר לכל מיני אנשים לבוא לכאן כשאין סנקציה, זה מסלול שרק מסרבל.

ישראל כץ: אני הייתי שוקל הסרת הפיקוח מהרשויות מבחינה זו.

ישראל כץ: זה שאנחנו קובעים את גובה הארנונה זה גם לטוב וגם לרע נותן רשיון לדברים שלא בטוח שהעירייה היתה מחליטה עליהם בעצמה.

עופר חוגי: אלי גולשמידט כשהיה יושב-ראש ועדת הכספים אמר לנו שכשהוא גר בירושלים הוא קיבל מכתב שבו היה כתוב שוועדת הכספים החליטה להעלות את הארנונה.

עופר חוגי: פריצקי, אתה רוצה שיהיה אותו מצב, כלומר שר האוצר ושר הפנים יהיו צדיקים והאשמה בהעלאת הארנונה תוטל על ועדת הכספים?

מיכאל איתן: אני מתפלא שפריצקי, שבא ממפלגה שהיא בעד דמוקרטיה, הוא בעד העברת סמכויות.

יוסף יצחק פריצקי: להיפך.

זאב בוים: מי שמכיר את הדינאמיקה שמתרחשת במועצת העיר סביב סוגיית הארנונה, יודע שהדברים הם לא כל כך פשוטים.

זאב בוים: מה שישראל כץ מציע עלול לגרום לקשיים.

זאב בוים: לנבחרי הציבור המקומיים יש בעיה בהעלאת מיסים כי הם לא יכולים לעמוד מול הציבור בכזה דבר.

זאב בוים: לא מעט פעמים יש אינטרס, אפילו סמוי, לראש העיר ולחברי המועצה שמישהו אחר יסייע להם בעניין.

ישראל כץ: לכן הצעתי שהם יעמדו מול הציבור.

אמנון כהן: אני לא מסכים עם מה שישראל אמר, כי עד 1993 ראש העירייה היה צריך להחליט על גובה ההנחות.

יאיר פרץ: אמנון, גם היום ראש העיר מחליט על גובה ההנחות.

אמנון כהן: היום יש פרמטרים מוגדרים שאי אפשר לשחק איתם.

אמנון כהן: עד 1993 היה סגן ראש העיר יושב ונותן הנחות איך שהוא רוצה.

אמנון כהן: אני חושב שצריך להיות פיקוח של משרד הפנים ושלנו.

אמנון כהן: אנחנו מקבלים כל שנה הוראת שעה לנושא חוק הארנונה.

אמנון כהן: כל פעם משנים את התעריפים.

אמנון כהן: אני חושב שהשנה הזאת צריך לשבת עם כל משרדי הממשלה כדי להתקין תקנות לארנונה.

יעקב ליצמן: אני יודע שיש ועדה.

אמנון כהן: כבר 4 שנים יושבים אבל כל פעם זה בא כהוראת שעה.

יעקב ליצמן: אני מחכה 3 שנים לוועדה.

יעקב ליצמן: אנחנו מצביעים על ההסתייגות של חבר הכנסת פריצקי.

יעקב ליצמן: מי בעד?

יעקב ליצמן: בעד – 2 נגד – 7 לא אושר

יוסף יצחק פריצקי: אני מבקש להעביר את ההסתייגות למליאה.

אנה שניידר: בסעיף 2 כתוב: "על אף האמור בכל דין – (1) החלטת מועצת רשות מקומית לעניין ארנונה כללית לשנת 2002, שהתקבלה לפני פרסום חוק זה, בהתאם לתקנות, בשינויים המפורטים בסעיף 1, תעמוד בתוקפה בשנת 2002; (2) מועצת רשות מקומית רשאית לקבל או לתקן, ולפרסם החלטה בדבר הטלת ארנונה כללית לשנת 2002, ככל שיידרש להתאמתה לתקנות, בשינויים המפורטים בסעיף 1, עד 31 למרץ; התקבלה החלטה כאמור, יהיה תחילת תוקפה ביום 1 בינואר 2002.

אנה שניידר: 3.

אנה שניידר: תחילתו של חוק זה 1 בינואר 2002.

אנה שניידר: "

יעקב ליצמן: מי בעד סעיפים 2 ו-3?

יעקב ליצמן: בעד – 4 נגד – 1 אושר

יעקב ליצמן: אנחנו מדברים על בקשה מספר 001-18.

עמית לנג: מבוקש פה שינוי פנימי בתקציב המענקים של משרד הפנים, שמהותו תגבור של 7 מיליון שקל לרשויות הבדואיות בצפון.

עופר חוגי: מה קרה?

עופר חוגי: היה חוסר בתקציב?

עופר חוגי: היה ניצול ביתר?

ישראל כץ: מה יש לך נגד הבדואים בצפון?

עופר חוגי: אין לי שום דבר, אני רק רוצה לדעת.

עמית לנג: זה נלקח מתקנה פנימית.

עמית לנג: זה לא פוגע באף אחד.

סמדר אלחנני: אני רוצה לקבל את התקנות.

ישראל כץ: כולם מסכימים שמבחינה אזרחית צריך לסייע ולעזור להם כי הם חיים בתנאים קשים, לכן אני מציע לאשר את זה.

יעקב ליצמן: מי בעד העברה תקציבית 001-18?

יעקב ליצמן: בעד – 5 נגד – 0 אושר